﻿ IMPACTUL SCHIMBĂRILOR ECOCLIMATICE  RECENTE ASUPRA CALITĂŢII VIEŢII MARIANA STANCIU DUMITRU CHIRIAC CRISTINA HUMĂ chimbările climatice globale generează unele dintre cele mai mari provocări cu care se confruntă omenirea în momentul de S faţă, datorită efectelor dezastruoase induse de către acestea: creşterea temperaturii aerului şi apei oceanelor, risc crescut de inundaţii, secetă, lipsa apei potabile, risc crescut de incendii şi reducerea resurselor naturale vegetale, modificări ale ecosistemelor şi degradarea resurselor naturale, risc crescut de îmbolnăviri. În Europa, schimbările climatice afectează toate regiunile continentului, iar efectele acestor schimbări sunt tot mai vizibile şi în ţara noastră, unde, în ultimii ani, s-au produs fenomene dezastruoase de o amploare deosebită, precum: caniculă şi secetă severă, precipitaţii abundente şi inundaţii catastrofale, fenomene atmosferice extreme (de tip tornadă), alterarea anotimpurilor tradiţionale. Toate aceste dezastre şi-au pus o puternică amprentă asupra vieţii socioeconomice din ţara noastră, consemnându-se numeroase victime şi pagube materiale însemnate atât în rândul populaţiei, cât şi la nivel comunitar, în ceea ce priveşte unităţi economice, sociale şi elemente de infrastructură. Cuvinte-cheie: schimbări climatice globale, impact socioeconomic, calitatea vieţii. CADRUL GLOBAL AL SCHIMBĂRILOR ECOCLIMATICE Încălzirea globală a climei, resimţită tot mai puternic în ultimii ani în România, ca şi în alte ţări ale lumii, este un factor declanşator al unui lanţ nesfârşit de consecinţe, ce afectează tot mai sensibil activităţile social-economice şi calitatea vieţii. Prin încălzire globală, specialiştii înţeleg creşterea temperaturilor medii ale atmosferei, înregistrate în ultimele două secole şi măsurate în imediata apropiere a solului şi a apei oceanelor. Temperatura medie a aerului în apropierea Adresele de contact ale autorilor: Mariana Stanciu, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: mariana1stanciu@yahoo.com, Dumitru Chiriac, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: chiriacdd@yahoo.com; Cristina Humă, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: humacris@yahoo.com. CALITATEA VIEŢII, XXI, nr. 3–4, 2010, p. 238–250 2 IMPACTUL SCHIMBĂRILOR ECOCLIMATICE RECENTE 239 suprafeţei Pământului a crescut, în ultimul secol, cu 0,74 ± 0,18°C (Şcoala verde, 2009). Încălzirea globală – fenomen cert şi larg recunoscut de oamenii de ştiinţă – generează dispute aprinse în jurul explicării cauzelor sale, deoarece recunoaşterea unora sau altora dintre cauzele potenţiale implică suportarea unor uriaşe costuri pentru anumiţi agenţi economici. În prezent, opinia dominantă aparţine Comitetului Interguvernamental pentru Schimbări Climatice al ONU (IPCC), care susţine că încălzirea globală ar decurge din creşterea concentraţiei gazelor cu efect de seră, de provenienţă antropică, din a doua jumătate a secolului al XX-lea. IPCC – creat în anul 1988 de către Organizaţia Mondială pentru Meteorologie şi de Programul Naţiunilor Unite pentru Mediu – elaborează, din cinci în cinci ani, cea mai amplă evaluare a gradului de cunoaştere şi a cercetărilor din domeniul schimbărilor climatice, în vederea instituirii unei baze de fundamentare a politicilor internaţionale privind schimbările climatice. IPCC realizează evaluări ale politicilor relevante ale literaturii mondiale asupra aspectelor ştiinţifice, tehnice şi socioeconomice ale schimbărilor climatice, bazându-se pe munca a sute de experţi din toate regiunile lumii. Cea mai recentă evaluare a IPCC, emisă în anul 2007, arată că procesul de încălzire globală este univoc şi în continuă dezvoltare. Cauzele antropice ale încălzirii globale sunt contestate de unii oameni de ştiinţă şi politicieni, precum Claude Allègre, Richard Lindzen, Václav Klaus ş.a. Încălzirea globală creează mari îngrijorări în rândul specialiştilor şi al populaţiei, privind viitorul climatic al planetei. Dar, pe lângă aceasta, ea generează mari prejudicii materiale, în cele mai diferite domenii ale vieţii sociale, determinând fenomene ce par a schimba ireversibil faţa lumii şi, implicit, condiţiile generale de viaţă. Efectele cele mai larg mediatizate ale acesteia sunt: ridicarea lentă, dar constantă, a nivelului mării, mărirea frecvenţei extremelor climatice, topirea progresivă a gheţarilor şi a calotei glaciare, extincţia a numeroase specii, influenţarea semnificativă a sănătăţii oamenilor şi a animalelor. În ultimul secol, temperaturile arctice au crescut de două ori mai mult decât în secolul anterior, în timp ce concentraţia atmosferică de dioxid de carbon a crescut de la 278 particule la milion, cât era în perioada preindustrială, la 379 particule la milion, în anul 2005. Specialiştii afirmă că peste două decenii, pe timpul verii arctice, gheaţa de la poli se va topi complet, ceea ce va constitui un test dur de supravieţuire pentru numeroase specii polare. Unele previziuni indică o creştere a temperaturii globale de circa 3–4ºC, până în anul 2100, ceea ce ar echivala cu un adevărat şoc caloric, deopotrivă pentru mediu şi pentru oameni. Prin consecinţele sale, un asemenea fenomen va pune sub semnul întrebării însăşi capacitatea omului (societăţii) şi a ecosistemelor de a se adapta. Unele fenomene meteorologice extreme (valuri de căldură, caniculă, secete prelungite, precipitaţii abundente, inundaţii, furtuni puternice, tornade, uragane, taifunuri, dereglarea anotimpurilor etc.) au şi efecte ecologice mai puţin cunoscute. Acestea favorizează producerea unor vaste incendii de vegetaţie, topirea progresivă a solurilor îngheţate permanent (permafrost) şi dispariţia unor lacuri (deja au dispărut 125 de lacuri glaciare), înflorirea şi maturizarea timpurie a plantelor, 240 MARIANA STANCIU, DUMITRU CHIRIAC, CRISTINA HUMĂ 3 migraţia în zone mai înalte a unor specii de animale, înmulţirea excesivă şi migraţia imprevizibilă a unor specii de insecte, reapariţia unor boli cândva eradicate, incidenţa mărită a unor alergii ş.a. În concluziile raportului Global Environmental Change: The Threat to Human Health, publicat de Worldwatch Institute şi Fundaţia Naţiunilor Unite (Myers, 2009), se afirmă că schimbările ce au loc la nivelul climei şi al ecosistemelor pun în pericol chiar fundamentele sănătăţii umane (accesul la resurse alimentare adecvate, aer curat, apă potabilă şi locuinţe sigure) şi reprezintă, în acest moment, cea mai mare provocare a secolului al XXI-lea, în ceea ce priveşte sănătatea publică. Populaţiile sărace, din ţările în curs de dezvoltare, sunt cele mai vulnerabile la aceste schimbări, deşi sunt cele mai puţin responsabile pentru ele. Multe dintre pericole ar putea fi prevenite, în cazul în care lumea politică ar lua măsuri hotărâte şi adecvate. Raportul subliniază nevoia de studii la nivel naţional care să evalueze riscurile pentru identificarea principalelor pericole din diferite regiuni, dar şi nevoia de asistenţă tehnică şi financiară din partea comunităţii internaţionale, pentru sprijinirea ţărilor în curs de dezvoltare în adaptarea la impactul pe care schimbările climatice accelerate îl au asupra sănătăţii. Vor trebui găsite modalităţi de creştere economică apte, care să nu cauzeze deteriorări ecologice pentru a nu pierde avantajele create până în prezent, prin progresele realizate în sănătatea publică mondială, nutriţie şi în eliminarea sărăciei. Evaluările oamenilor de ştiinţă arată că o încălzire a climei între 2 şi 4,5ºC ar face ca între 1 şi 3,2 miliarde de oameni să fie afectaţi de penuria de apă. Până la 120 de milioane de oameni în plus faţă de cei actuali ar fi expuşi foametei; numărul persoanelor decedate ca urmare a caniculei, secetelor, inundaţiilor, maladiilor corelate cu distribuţia deficitară a apei potabile sau cu tulburările majore din funcţionarea ecosistemelor şi extincţia unor specii va creşte (Dupont, 2007). Schimbările climatice vor determina migraţii masive ale unor populaţii – aşa- numiţii „refugiaţi climatici”, în special din zonele litorale, ce vor fi inundate, dar şi din marile metropole, unde, din cauza supraaglomerării şi supraîncălzirii mediului, viaţa va deveni tot mai dificilă. Pe un asemenea fond, unele previziuni indică pentru următoarele două decenii o scădere a economiei mondiale cu valori cuprinse între 5 şi 20%, pierderile economice totale fiind estimate la peste 7 000 miliarde dolari. Este de aşteptat ca încălzirea globală să aibă un efect comparabil cu pierderile suferite în cele două războaie mondiale (Raportul lui Nicholas Stern, 2006, realizat pentru guvernul Marii Britanii). Seceta şi fenomenele asociate acesteia, respectiv aridizarea (coborârea excesivă a nivelului freatic) şi deşertificarea (reducerea suprafeţei de sol acoperită de vegetaţie şi o considerabilă sărăcire şi eroziune a solurilor), reprezintă, după poluare, a doua mare problemă cu care se confruntă omenirea în momentul de faţă, afectând toate regiunile globului pământesc. La nivel mondial, 3,6 miliarde ha, din cele 5,2 miliarde ha de teren uscat arabil, reprezintă terenuri predispuse la secetă. Anual, deşertificarea se extinde cu 50 000 hectare de pământ în toată lumea. 4 IMPACTUL SCHIMBĂRILOR ECOCLIMATICE RECENTE 241 Deşertificarea, prezentă în peste 110 ţări, afectează circa 1 miliard de oameni, iar pagubele anuale determinate de aceasta sunt evaluate la 42 de mld. de dolari. Seceta şi deşertificarea afectează dezvoltarea durabilă prin interrelaţie cu problemele sociale, pe care le generează şi le potenţează: – reducerea rezervelor de apă, a potenţialului de producere a hranei şi, implicit, a siguranţei alimentare a populaţiei; – sărăcia, ca cea mai gravă disfuncţie din zonele afectate de aceste fenomene; – deteriorarea sănătăţii populaţiei, datorită consumului inadecvat de hrană, care generează anemie, malnutriţie şi subnutriţie. De regulă, cele mai expuse la caniculă sunt aglomerările urbane, unde temperaturile sunt amplificate prin prezenţa masivă a betonului şi asfaltului ce înmagazinează o mare cantitate de căldură. În asemenea aşezări umane, indicele de confort termic (indică temperatura resimţită de corpul uman prin coroborarea temperaturii aerului cu umiditatea relativă) depăşeşte frecvent pragul critic de 80 de unităţi, în anotimpul cald. Estimările OMS apreciază că 5 milioane de persoane se îmbolnăvesc anual din cauza valurilor de căldură şi a altor calamităţi naturale declanşate de încălzirea globală. În anul 2003, temperaturile extrem de mari au cauzat decesul a peste 20 000 de persoane (Impacts of Europe's changing climate, 2004). Bilanţul deceselor provocate de valul de căldură din iulie 2007 a fost de aproximativ 500 de persoane în Ungaria şi câteva zeci în Balcani, Grecia şi Italia (Dezastrele anului 2007, 2007). Atacul caniculei din 2003 (45 de grade Celsius în iulie) asupra Europei de sud-est a produs o cascadă de probleme: spitale supraaglomerate cu pacienţi suferinzi de afecţiuni cauzate de căldură – în special în Bulgaria şi România, utilizarea excesivă a aparatelor de aer condiţionat, care a generat pene de curent electric la Atena, Bucureşti şi în alte oraşe, niveluri extrem de scăzute ale apei în reţelele publice de alimentare, incendii forestiere ş.a. Temperaturile extreme şi seceta au dat lovituri severe şi agriculturii din România, Ucraina, Moldova şi Bulgaria, dar şi turismului din Croaţia şi Grecia. Inundaţiile constituie fenomenul natural distructiv cu cea mai mare frecvenţă pe glob. Acestea produc numeroase pierderi de vieţi omeneşti şi pagube materiale. Anual, inundaţiile produc pe Terra peste 20 000 de victime, iar 100 milioane de oameni sunt afectaţi, în diferită măsură, de consecinţele acestui fenomen. Şi în Europa, inundaţiile reprezintă, de asemenea, cel mai des întâlnit tip de dezastru natural. Inundaţiile au generat circa 43% din totalitatea dezastrelor naturale din perioada 1998–2002, când au avut loc cca. 100 de inundaţii grave, care au provocat aproximativ 700 de victime, deplasarea a circa jumătate de milion de oameni, pierderi economice de cel puţin 25 miliarde euro, aproximativ 1,5% din populaţia Europei fiind afectată (Mapping the impacts of recent natural disasters and technological accidents in Europe, 2004). Între ţările Europei care au fost afectate cel mai frecvent de inundaţii în ultima perioadă se numără Marea Britanie, România, Germania ş.a. Ploile torenţiale din centrul şi sudul Angliei, care au 242 MARIANA STANCIU, DUMITRU CHIRIAC, CRISTINA HUMĂ 5 provocat cele mai grave inundaţii din ultimii 60 de ani, au agravat neîncrederea cu privire la capacităţile manageriale ecoclimatice ale UE. În asemenea condiţii se ridică foarte serios problema capacităţii instituţiilor europene – locale, naţionale sau supranaţionale – de a gestiona schimbările climatice pe termen lung. IMPACTUL SCHIMBĂRILOR ECOCLIMATICE DIN ROMÂNIA Pentru România, studiile meteorologilor indică o creştere a temperaturii medii anuale pe ţară de 0,5 grade Celsius, în ultimul secol, cu unele diferenţieri pe regiuni. O încălzire mai pronunţată (0,8 grade), s-a manifestat în sudul şi sud-estul ţării, unde temperatura medie anuală a atins 11 grade, adică cu peste trei grade mai ridicată faţă de nordul ţării. Ultimii 14 ani au fost cei mai calzi din 1950 încoace (Dinu, 2009). Populaţia din România s-a confruntat cu destule evenimente ecoclimatice de o amploare deosebită pe parcursul ultimelor două decenii, dar se pare că acestea au devenit mult mai frecvente după anul 2000; este vorba despre caniculă şi secetă severă (în 2003, 2005 şi 2007), precipitaţii abundente şi inundaţii catastrofale (în 2005 şi 2006), fenomene atmosferice extreme (de tip tornadă, în 2002), schimbarea principalelor caracteristici ale anotimpurilor ş.a. Asemenea fenomene extreme au mai multe categorii de consecinţe. Anul 2007, de exemplu, a fost cel mai cald din ultimii 107 ani din România, cu maxime de peste 44 de grade Celsius şi persistenţă mare a zilelor caniculare. Oraşul Bucureşti reprezintă cea mai mare „insulă de căldură” urbană a ţării, fiind urmat, în acest sens, de Craiova, Giurgiu, Timişoara ş.a. Şi în România se manifestă o tendinţă clară de intensificare şi extindere a fenomenului de secetă şi deşertificare din cauze naturale, dar şi din cauze antropice (defrişări, distrugerea sistemului de irigaţii etc.). Din cele 14,7 milioane hectare de teren agricol sunt afectate de secetă, pe perioade lungi şi în ani consecutivi, circa 7 milioane hectare (48% din total) (Strategia Naţională privind reducerea efectelor secetei, prevenirea şi combaterea degradării terenurilor şi deşertificării, pe termen scurt, mediu şi lung, 2008). În prezent, în ţara noastră, fenomenul de deşertificare se manifestă pe cca. 350 000 de hectare. Unii specialişti afirmă că, dacă nu se vor lua măsuri în timp util, este foarte probabil ca populaţia din sudul României să fie nevoită să migreze, în următoarele două decenii, către zonele din nord, zece judeţe sudice fiind serios ameninţate de deşertificare. Cele mai afectate zone sunt partea de sud şi sud-vest a Olteniei, partea de sud-est a Banatului, sudul Moldovei (zona nisipoasă Hanul Conachi) şi Dobrogea. În judeţul Dolj, arealul cuprins între Calafat–Poiana Mare–Sadova–Bechet– Dăbuleni şi fluviul Dunărea, în suprafaţă de 104 600 hectare, prezintă cel mai tipic aspect de zonă semiaridă cu accente de aridizare şi chiar de deşertificare din România, fenomenul fiind favorizat, în special, de prezenţa solurilor nisipoase. 6 IMPACTUL SCHIMBĂRILOR ECOCLIMATICE RECENTE 243 Seceta afectează şi în România, în raport cu intensitatea şi durata sa, întreaga viaţă socioeconomică. Cel mai puternic impact social este resimţit, totuşi, în mediul rural, unde trăieşte 47% din populaţie. Agricultura, o ocupaţie tradiţională pentru ţara noastră – 28% din populaţie fiind încă ocupată în acest domeniu – este puternic dependentă de condiţiile meteorologice. Ca urmare, agricultura reprezintă cea mai vulnerabilă ramură economică faţă de secetă, grindină, ploi excesive ş.a. Este afectată, în special, producţia vegetală, ale cărei probleme se transferă şi în zootehnie. Pierderile cele mai importante sunt legate de calamitarea culturilor de cereale. Specialiştii din agricultură estimează că seceta şi celelalte fenomene meteorologice periculoase pot diminua anual producţia agricolă românească cu circa 30–50%. Este adevărat, pierderile din agricultură sunt accentuate şi prin lipsa unui sistem de irigaţii extins şi funcţional. Sistemul de irigaţii existent înainte de 1989, de peste 3 milioane hectare, a fost distrus în cea mai mare parte, în momentul de faţă suprafaţa irigată din România fiind de numai 563 000 hectare. Scăderea producţiei agricole afectează securitatea alimentară, ceea ce măreşte riscurile de alterare a stării de sănătate a populaţiei. În zonele direct afectate există o incidenţă mai ridicată a bolilor de nutriţie şi a altor boli asociate malnutriţiei, cum este tuberculoza, cunoscută şi ca „boală a sărăciei” (Vaslui, Călăraşi, Ilfov sau Teleorman, unde seceta este cronică). Harta riscului la inundaţii arată că cea mai mare parte a ţării noastre este vulnerabilă la acest tip de dezastru. Zonele cu cel mai mare risc sunt situate, în special, în bazinele hidrografice ale unor râuri mari (Mureş, Someş, Crişuri, Oltul superior, Siret), în zonele din lungul Dunării şi-n delta acestui fluviu, precum şi pe râurile mici din partea centrală a Moldovei, care suferă periodic consecinţele inundaţiilor. Principalele cauze ale inundaţiilor sunt legate de condiţiile climatice, care, datorită încălzirii globale, şi-au modificat caracteristicile (cantităţi mari de precipitaţii în timp scurt, frecvenţa mare a precipitaţiilor în anumiţi ani, alternanţa perioadelor ploioase cu perioade secetoase, prezenţa furtunilor în timpul ploilor), de neefectuarea unor lucrări destinate apărării împotriva inundaţiilor (în momentul de faţă, 40% din zonele inundabile ale ţării au rămas neprotejate), de extinderea defrişărilor şi neefectuarea de împăduriri, de construcţia defectuoasă a barajelor şi digurilor de protecţie, precum şi de nerespectarea condiţiilor de întreţinere a acestora; de amplasarea necorespunzătoare a unor construcţii etc. Principalele efecte ale inundaţiilor sunt de natură economică, socială şi de mediu. Pagubele economice pot fi individuale (case, anexe gospodăreşti, terenuri agricole, animale), dar şi comunitare (obiective economice, de infrastructură etc.). Pagubele sociale privesc o serie de obiective sociale şi culturale, cum ar fi: spitale, dispensare, şcoli, aşezăminte de cultură, lăcaşuri de cult etc. Pagubele de mediu se referă la eroziunea malurilor, degradarea solurilor, distrugerea ecosistemelor, poluarea cu deşeuri (menajere, chimice etc.), antrenate de viituri, a zonelor din aval. Alte efecte privesc stresul psihic uriaş cauzat celor care şi-au pierdut avutul, devenind peste noapte persoane sărace, fără adăpost şi cu posibilităţi limitate de 244 MARIANA STANCIU, DUMITRU CHIRIAC, CRISTINA HUMĂ 7 refacere a gospodăriei. De asemenea, există un pericol permanent de izbucnire a unor boli datorate contaminării rezervelor de apă şi alimente. Urmările unor inundaţii grave din România, cum ar fi cele din anul 2005 şi revărsarea Dunării din 2006, arată că ţara noastră este deosebit de vulnerabilă la acest risc. Inundaţiile din 2005, faţă de altele la fel de grave (din 1970 şi 1975), scot în evidenţă impactul schimbărilor climatice asupra regimului precipitaţiilor: creşterea duratei şi cantităţilor de precipitaţii (din februarie până în septembrie, în intervalul aprilie–septembrie producându-se şapte valuri importante de inundaţii) şi extinderea arealului de producere la nivelul întregii ţări, ceea ce a condus la numeroase pierderi de vieţi omeneşti şi pagube materiale importante. Inundaţiile din 2005 au afectat 1 734 de localităţi, valoarea pagubelor fiind estimată la 5 975 201,5 mii RON. Din cauza acestora au decedat 76 de persoane. Au fost avariate 93 976 de case şi anexe gospodăreşti, 1 063 de obiective sociale şi economice, iar peste 650 000 ha teren agricol au fost grav afectate. Pagube importante a suferit infrastructura rutieră şi cea de alimentare cu apă, energie electrică şi telefonie. Judeţele care au înregistrat cele mai mari pagube au fost Vrancea, Buzău, Timiş, Caraş-Severin, Bacău, Teleorman. În anul 2006, Dunărea a înregistrat, în perioada aprilie–mai, cea mai mare viitură din ultimii 100 de ani, care a condus la inundaţii catastrofale, revărsări, infiltrări şi distrugerea digurilor pe mai multe sectoare ale fluviului. Toate prognozele pe termen lung anunţă pentru România iminenţa unor schimbări radicale ale climei – veri extrem de secetoase, schimbări bruşte de temperatură şi ploi torenţiale (peste 150 litri pe metru pătrat) urmate de inundaţii. În România va fi tot mai cald, va ploua tot mai rar şi mai puţin şi se vor intensifica fenomenele meteorologice extreme. Până în anul 2030 este de aşteptat o încălzire medie anuală între 0,5 şi 1,5 grade. Se va accentua deficitul de precipitaţii, îndeosebi în sudul şi în sud-estul ţării (Administraţia Naţională de Meteorologie, citată de www.ecomagazin.ro, 2009). Biodiversitatea, agricultura, resursele de apă, silvicultura, infrastructura, energia, turismul şi sănătatea populaţiei sunt numai câteva dintre domeniile ce vor fi masiv afectate de schimbările ecoclimatice. Zonele urbane vor deveni tot mai dificil de locuit, infrastructura va fi tot mai expusă efectelor produse de diverse intemperii, căderile abundente de zăpadă şi de ploi, furtunile, inundaţiile vor deteriora grav terenurile şi se vor produce mari modificări de relief. Toate acestea pot duce la creşterea numărului de decese, la acutizarea afecţiunilor cardiovasculare şi respiratorii, la creşterea incidenţei bolilor de nutriţie. Restricţiile utilizării apei în sectorul industrial, agricol şi chiar menajer vor fi tot mai frecvente. Creşterea concentraţiilor de poluanţi din sol va afecta calitatea apei, ceea ce va creşte numărul îmbolnăvirilor, mai ales în zonele cu acces redus la apa potabilă. Între sectoarele economice cele mai afectate de aceste schimbări se va afla agricultura. În zonele puternic afectate de secetă se va produce o reorientare a culturilor agricole, aşa încât 8 IMPACTUL SCHIMBĂRILOR ECOCLIMATICE RECENTE 245 numărul speciilor de plante exotice va creşte. O consecinţă directă a secetei va fi scăderea debitelor râurilor, ceea ce va determina reducerea producţiei de energie în hidrocentrale, în condiţiile în care, până în anul 2030, cererea de energie pe perioada verii va creşte cu 28%, din cauza temperaturilor ridicate. Este de aşteptat ca până la sfârşitul secolului al XXI-lea temperatura la nivel global să crească cu 4 grade faţă de situaţia actuală. România va fi, practic, împărţită în două zone distincte – jumătatea nordică va fi afectată mai mult de ploi şi temperaturi scăzute, în timp ce sudul ţării va avea parte de temperaturi ridicate, ce vor produce deşertificări în unele zone. Previziunile arată că suprafaţa deşertificată se poate tripla în următorii 20 de ani, dacă nu se acţionează în consecinţă. PERCEPŢIA POPULAŢIEI PRIVIND SCHIMBĂRILE ECOCLIMATICE În dezbaterile privind problemele globale, schimbările ecoclimatice au devenit una dintre îngrijorările de vârf ale omenirii. Datele Eurobarometrului 313, Atitudinea europenilor faţă de schimbările climatice, editat de Parlamentul European şi Comisia Europeană în anul 2009, arată că cele mai grave probleme, în ordinea menţionării, cu care se confruntă lumea în momentul de faţă, sunt: sărăcia, care, împreună cu lipsa hranei şi a apei potabile, deţine 66% din totalul răspunsurilor intervievaţilor, criza economică, cu 52% şi schimbările ecoclimatice, cu 50% (faţă de 62% în primăvara lui 2008, până la apariţia crizei economice globale). La nivel de ţară, schimbările ecoclimatice sunt privite ca o problemă gravă de cetăţenii din Suedia (82%), Cipru (76%) şi Grecia (71%). Acestea sunt cel mai rar menţionate în Polonia (33%), Republica Cehă (33%) şi Portugalia (30%). Pentru populaţia din România, datele Eurobarometrului (2009) arată că cele trei probleme grave sunt, în ordinea ponderii răspunsurilor, criza economică (66%), sărăcia, lipsa hranei şi a apei potabile (57%) şi schimbările climatice (51%). În ciuda crizei economice, o mare parte a cetăţenilor europeni, respectiv 67%, percep schimbările climatice ca fiind o problemă foarte gravă, 20% consideră că este o problemă destul de gravă, iar 10% că nu este o problemă gravă. În România, ponderea celor care apreciază că schimbările climatice sunt o problemă foarte gravă este de 71%, a celor care le consideră o problemă destul de gravă – 15%, iar a celor care spun că nu este o problemă gravă – 4%. Circa 10% dintre respondenţi declară că nu ştiu, ceea ce atestă gradul redus de informare pe această temă al unui număr destul de ridicat de persoane. În ceea ce priveşte nivelul de informare, datele Eurobarometrului (2009) arată că mai mult de jumătate dintre europeni se consideră foarte informaţi şi destul de bine informaţi în legătură cu diferitele aspecte ale schimbărilor climatice (cauze, consecinţe şi modalităţi de combatere). Astfel, 56% dintre aceştia afirmă că sunt bine informaţi atât în ceea ce priveşte cauzele cât şi consecinţele schimbărilor climatice, iar 52% consideră că sunt foarte bine sau destul de bine informaţi în legătură cu modalităţile de combatere a acestora. 246 MARIANA STANCIU, DUMITRU CHIRIAC, CRISTINA HUMĂ 9 La nivelul ţărilor se remarcă Suedia, Olanda şi Finlanda, unde 3/4 dintre cetăţenii intervievaţi se declară bine informaţi în legătură cu cauzele şi consecinţele schimbărilor climatice, iar 7 din 10 respondenţi se consideră în cunoştinţă de cauză în legătură cu modalităţile de combatere a efectelor acestora. Cetăţenii bulgari, români, portughezi şi turci consideră că au cele mai scăzute niveluri de informare. În cazul lor, mai mult de 6 din 10 respondenţi se declară puţin informaţi în legătură cu cauzele, consecinţele şi modalităţile de combatere a schimbărilor climatice. ADAPTAREA LA SCHIMBĂRILE CLIMATICE Adaptarea este un proces prin care orice societate este chemată să înveţe cum să reacţioneze la riscurile asociate schimbărilor climatice. Opţiunile de adaptare pot fi multiple şi includ o gamă largă de acţiuni, începând cu cele de ordin tehnic – protejarea faţă de nivelul crescut al apelor, protejarea caselor faţă de pericolul inundaţiilor ş.a. – şi încheind cu schimbarea mentalităţilor şi a comportamentului personal faţă de mediu, prin reducerea consumului de apă sau a consumului energetic sau prin organizarea unui consum mai eficient. Alte strategii includ: construirea unor sisteme de avertizare asupra iminenţei fenomenelor meteo extreme, instituirea unor noi strategii de management al riscului, dezvoltarea unor sisteme de asigurare şi conservare a biodiversităţii, dezvoltarea, conservarea şi restaurarea unor adăposturi subterane pentru protejarea oamenilor faţă de diferite intemperii ş.a. În general, orientarea spre durabilitate a dezvoltării poate reduce vulnerabilitatea socială şi publică. Globalizarea efectelor schimbărilor climatice implică participarea tuturor ţărilor în efortul comun de combatere a fenomenelor dezastruoase, prin elaborarea şi implementarea unei strategii a dezvoltării durabile. Eforturile globale împotriva schimbărilor climatice au fost iniţiate în urmă cu peste 20 de ani (1988), când a fost înfiinţat Comitetul Interguvernamental pentru Schimbări Climatice din cadrul ONU. Acesta evaluează riscurile schimbărilor climatice, efectele potenţiale induse de acestea şi opţiunile de adaptare şi diminuare a efectelor climatice. În baza primului raport a IPCC s-a elaborat Convenţia-Cadru pentru Schimbări Climatice a ONU, care a fost semnată de 154 de ţări, între care şi România, la summitul de mediu de la Rio de Janeiro, în 1992. Această Convenţie furnizează cadrul politic general pentru probleme de schimbare a climei, care au fost înscrise în agenda celor mai importante întâlniri regionale şi internaţionale. Una dintre acestea a fost Protocolul de la Kyoto (1997), prin care ţările industrializate se angajau la reducerea emisiilor poluante, în perioada 2008–2012, în vederea încetinirii procesului de încălzire globală. Uniunea Europeană se aliniază eforturilor generale de combatere a efectelor schimbărilor climatice prin adoptarea, în 2008, a unei strategii privind schimbările climatice şi energia până în anul 2020, care prevede reducerea colectivă a emisiilor 10 IMPACTUL SCHIMBĂRILOR ECOCLIMATICE RECENTE 247 gazelor cu efect de seră cu 30%, reducerea consumului de energie cu 20%, prin creşterea eficienţei energetice, şi acoperirea a 20% din necesarul energetic prin folosirea surselor regenerabile. România, ca parte integrantă a Uniunii Europene şi, în raport cu angajamentele internaţionale asumate în baza Convenţiei-Cadru a Naţiunilor Unite privind Schimbările Climatice şi a Protocolului de la Kyoto, a adoptat, în 2005, prima Strategie Naţională privind Schimbările Climatice 2005–2007 (SNSC), în vederea limitării emisiilor de gaze cu efect de seră şi a pregătirii măsurilor de adaptare la efectele posibile ale schimbărilor climatice. În perioada 1990–2006, ţara noastră a redus cu 36,7% emisiile GES (gaze cu efect de seră), fiind al cincilea stat din cadrul Uniunii Europene în această privinţă, după Letonia, Estonia, Lituania şi Bulgaria. Conform prevederilor SNSC, s-a elaborat Planul Naţional de acţiune privind schimbările climatice (PNASC), care a inclus acţiuni concrete menite să asigure îndeplinirea obiectivelor generale şi specifice prezentate în strategia de mediu de către România, în perioada 2005–2007. Preocupările europene pentru diminuarea efectelor produse de schimbările climatice masive din ultimii ani au fost reflectate în lucrările Conferinţei Naţiunilor Unite privind schimbările climatice de la Copenhaga, din 7–18 decembrie 2009. Conferinţa de la Copenhaga a avut loc după doi ani de discuţii internaţionale aprinse cu privire la noua Convenţie a Naţiunilor Unite referitoare la schimbările climatice menită să înlocuiască Protocolul de la Kyoto, la sfârşitul anului 2012. La această conferinţă, Uniunea Europeană şi-a propus să impună şi celorlalte state (în special Statelor Unite) un acord deosebit de ambiţios şi complex care să stopeze tendinţele actuale ale schimbărilor climatice. Acesta are în vedere limitarea încălzirii globale la cel mult două grade Celsius peste temperatura din perioada pre-industrială, adică cu cel mult 1,2 grade Celsius peste nivelul actual. Uniunea Europeană a lansat acest deziderat, angajându-se la reducerea unilaterală a propriilor emisii cu 20% faţă de nivelul anului 1990, până în anul 2020. Angajamentul său vizează însă o reducere cu 30% a emisiilor nocive, dacă şi alţi mari poluatori (SUA, China, India) se angajează în acest sens. Este de dorit ca textul angajamentului lansat de europeni la această conferinţă să devină obligatoriu în toate statele, să acopere toate domeniile-cheie şi să favorizeze implementarea imediată a anumitor acţiuni, inclusiv prin acordarea de sprijin financiar ţărilor mai puţin dezvoltate. Reducerile de emisii nocive de către toate statele lumii constituie un proces ce implică cheltuirea a foarte mulţi bani, în primul rând de către ţările dezvoltate. Acestea trebuie să-şi reducă semnificativ emisiile industriale până în anul 2020, dar şi ţările în curs de dezvoltare trebuie să adopte unele iniţiative în acelaşi sens, în condiţiile menţinerii nivelului activităţii lor economice. Ţările dezvoltate au şi misiunea de a coordona şi administra îndeplinirea tuturor obiectivelor propuse la Conferinţa de la Copenhaga. UE a stabilit la 100 de miliarde de euro pe an nevoile internaţionale de finanţare pentru a sprijini ţările cele mai sărace să facă faţă efectelor încălzirii climatice, între 2013 şi 2020, şi va acorda între unu şi trei miliarde de euro ca ajutor imediat ţărilor în curs de dezvoltare pentru următorii trei 248 MARIANA STANCIU, DUMITRU CHIRIAC, CRISTINA HUMĂ 11 ani, în vederea combaterii efectelor schimbării climatice (A început conferinţa de la Copenhaga privind schimbările climatice, 2009). Asigurarea fondurilor necesare derulării iniţiativelor de adaptare este un aspect capital. Fără suficienţi bani, adaptarea nu poate fi pusă în practică. Iar finanţarea recuperării ecoclimatice postfactum sau pe termen scurt este foarte costisitoare. Guvernele pot acţiona, pentru motivarea sectorului privat, în investirea în tehnologii inovatoare, şi tot acestea pot impune regulamente şi standarde, taxe şi accize, pot acorda licenţe comerciale, subvenţii, stimulente financiare, în sensul restrângerii efectelor crizei ecoclimatice. De asemenea, cu resurse minime se poate produce o adevărată revoluţionare a obişnuinţelor de transport, a transportului public şi a infrastructurii, inclusiv prin promovarea mijloacelor de transport nemotorizate. Cel mai ridicat potenţial pentru reducerea emisiilor industriale este deţinut de industria metalurgică şi de industria construcţiilor şi a cimentului – acestea fiind mari consumatoare de energie. CONCLUZII Schimbările climatice afectează întreaga planetă, având repercusiuni asupra întregii populaţii, sub aspect economic, social şi ecologic. Acestea generează una dintre cele mai mari provocări cu care se confruntă omenirea în momentul de faţă, datorită efectelor dezastruoase induse de către acestea: creşterea temperaturii aerului şi apei oceanelor, riscul crescut de inundaţii, secetă, diminuarea rezervelor de apă potabilă, riscul crescut de incendii şi reducerea resurselor naturale vegetale şi animale, modificări şi degradări ale ecosistemelor şi degradarea resurselor naturale, riscul crescut de îmbolnăvire a populaţiei. În Europa, schimbările climatice au afectat şi afectează toate regiunile continentului. Europa a preluat iniţiativa limitării acestor efecte, prin măsuri concrete, în care vor fi antrenate toate ţările lumii. Recenta Conferinţă a Naţiunilor Unite privind schimbările climatice de la Copenhaga (7–18 decembrie 2009), prin care se urmărea realizarea unui nou plan de combatere a încălzirii globale care să înlocuiască Protocolul de la Kyoto, a fost, din păcate, la un pas de a eşua, din cauza obiecţiilor ridicate de Statele Unite şi China. Acordul de la Copenhaga a fost aprobat doar de 26 de state, deşi la summit au participat 193. Nu trebuie pierdut din vedere însă că revenirea climei la parametri mai suportabili nu se produce imediat după reducerea emisiilor de gaze cu efect de seră. Unele dintre emisiile nocive persistă în atmosferă ani, decenii sau chiar secole. Sunt probabil necesare reduceri semnificative ale emisiilor acestor gaze la nivel global, pentru a obţine efecte sensibile. Cu toate acestea, observăm că deciziile punctuale referitoare la stabilizarea lor pentru a preveni schimbările climatice nu au fost încă luate nici măcar de către toate statele mari poluatoare. Efectele acestor schimbări sunt tot mai vizibile şi în ţara noastră. Regimul climatic al ţării noastre a suferit şi încă va mai suferi transformări radicale, ce vor 12 IMPACTUL SCHIMBĂRILOR ECOCLIMATICE RECENTE 249 determina schimbarea netă a caracteristicilor definitorii pentru numeroase aşezări umane de pe teritoriul ţării noastre. Ca urmare, într-o primă urgenţă, România trebuie să iniţieze noi politici, mult mai inteligente, de prevenire şi de restrângere a impactului dezastrelor naturale ce vor surveni în viitor. Toate aceste dezastre şi-au pus deja o amprentă mult prea accentuată asupra vieţii socioeconomice din ţara noastră, adâncind sărăcia la nivel naţional, generând numeroase victime şi pagube materiale însemnate, în rândurile populaţiei şi la nivel comunitar. Între măsurile urgente care se impun se numără strămutarea gospodăriilor situate încă în zonele inundabile, şi iniţierea unor acţiuni de limitare a procesului de deşertificare şi aridizare a terenurilor agricole din sudul ţării, prin recuperarea şi extinderea sistemului de irigaţii. BIBLIOGRAFIE 1. Dupont, G., Peste 3 miliarde de oameni vor suferi de secetă!, „Ecologistul”, nr. 4(7), 2007, p. 4. 2. Macusohn, V., Dosar încălzirea globală, „Ecologistul”, nr. 5(8), 2007, p. 2–4. 3. *** Speranţele Europei ecoclimatice, „Ecologistul”, nr. 4(7), 2007, p. 3. 4. *** Viaţa pe Terra în primejdie. Concluziile Conferinţei de la Paris: Încălzirea globală va provoca ravagii: caniculă, secetă, inundaţii, uragane devastatoare, „Ecologistul”, nr. 5, 2007, p. 2–4. Publicaţii on-line consultate: 5. Cazac, V., Boian, I., Prepeliţă, A., Principalele tipuri de hazarde naturale şi impactul lor asupra mediului şi societăţii, „Natural and anthropogenic hazards”, nr. 5(23), octombrie 2005. Disponibil online la http://www.mediu.gov.md/file/publicati/mediu%20amb/05/5_18-25.pdf, 2005. 6. Creţu, M., Consecinţele schimbărilor climatice, disponibil online la http://www. ecomagazin.ro/ consecintele_schimbarilor_climatice, 2008. 7. Dinu, L., Efectele încălzirii globale asupra României, disponibil online la http://www.ecomagazin.ro/ efectele-incalzirii-globale-asupra-romaniei/, 2009. 8. Myers, S. S., Global Environmental Change: The Threat to Human Health, Worldwatch Report 181, Worldwatch Institute, United Nations Foundation, disponibil online la http://www.worldwatch. org/node/6310, 2009. 9. Năstase, A., Efectele încălzirii globale, disponibil online la http://www.jurnalul.ro/stire- verde/pericol-de-desertificare-în-zona-de-sud-vest-a-romaniei-510100.html, 2009. 10. Ştefancu, C., Încălzirea globală va avea 'efecte dezastruoase' asupra economiei mondiale, disponibil online la http://www.wall-street.ro/articol/International/21181/Incalzirea-globala-va-avea- efecte-dezastruoase-asupra-economiei-mondiale.html, 2006. 11. Voda, P., Schimbările climatice ameninţă fundamentele sănătăţii umane, disponibil online la http://www.ecomagazin.ro/schimbarile-climatice-ameninta-fundamen tele-sanatatii-umane, 2009. 12. *** Acţiunile MAI pentru sprijinirea populaţiei şi limitarea pagubelor în judeţele limitrofe fluviului Dunărea, Buletin informativ, Ministerul Afacerilor Interne, disponibil online la http://www. mai.gov.ro/Documente/Arhiva%20comunicate/BI.web.1-8.05.05.pdf, 2006. 13. *** A început conferinţa de la Copenhaga privind schimbările climatice, disponibil online la http://www.euractiv.ro/uniunea-europeana/articles%7CdisplayArticle/articleID_18914/Incepe-conferinta-de- la-Copenhaga-privind-schimbarile-climatice.html, 2009. 14. *** Călduri-record în următorii ani, disponibil online la http://www.ecomagazin.ro/calduri- record-in-următorii-ani, 2009. 15. *** Dezastrele anului 2007, disponibil online la http://www.evenimentul.ro/articol/dezastrele- anului-2007.html, 2007. 16. *** Global warming and ecological disasters, Doc. 11476, Report: Committee on the Environment, Agriculture and Local and Regional Affairs, Parliamentary Assembly, Council of 250 MARIANA STANCIU, DUMITRU CHIRIAC, CRISTINA HUMĂ 13 Europe, disponibil online la http://assembly.coe.int/Documents/WorkingDocs/Doc08/EDOC11476. pdf, 2008. 17. *** Impacts of Europe's changing climate. An indicator-based assessment, European Environment Agency, Report No 2, disponibil online la http://www.eea.europa.eu/publications/ environmental_issue_report_2004_34, 2004. 18. *** Iniţiativele UE de combatere a schimbărilor climatice, disponibil online la http://ec. europa.eu/climateaction/eu_action/index_ro.htm, 2009. 19. *** O treime din populaţia României nu are acces la apa potabilă din sistemul public, disponibil online la http://www.euractiv.ro/uniunea-europeană/articles%/7CdisplayArticle/articleID_ 12922/O-treime-din-populatia-Romaniei-nu-are-acces-la-apa-potabila-din-sistemul-public, 2008. 20. *** Planul Naţional de Acţiune privind Schimbările Climatice-2005-2007, disponibil online la http://www.mmediu.ro/departament_mediu/schimbari_climatice/1_Documentatie/PNASC_ ro.pdf. 21. *** România şi schimbările climatice, „22”, Revista Grupului pentru Dialog Social, disponibil online la http://www.revista22.ro/romania-si-schimbarile-climatice-2101.html, 2009. 22. *** Mapping the impacts of recent natural disasters and technological accidents in Europe, „Environmental issue report”, no 35, European Environment Agency, disponibil online la http://www.eea.europa.eu/publications/environmental_issue_report_2004_34, 2004. 23. *** Schimbările climatice – o problemă globală, Centrul de Informare ONU pentru România, disponibil online la http://www.onuinfo.ro/resurse/schimbari_climatice/. 24. *** Şcoala verde, disponibil online la http://scoala-verde.wgz.ro/menu/incalzirea-globala, 2009. 25. *** Special Eurobarometer 313, Europeans’ Attitudes Citizens towards Climate Change, European Parliament, European Commission, disponibil online la http://ec.europa.eu/public_opinion/ archives/ebs/ebs_313_en.pdf, 2009. 26. *** Strategia Naţională pentru Dezvoltare Durabilă a României – Orizonturi 2013–2020– 2030, Guvernul României, Ministerul Mediului şi Dezvoltării Durabile, Programul Naţiunilor Unite pentru Dezvoltare, Centrul Naţional pentru Dezvoltare Durabilă, Bucureşti, disponibil online la http://strategia.ncsd.ro/docs/sndd-final-ro.pdf, 2008. 27. *** Strategia Naţională privind reducerea efectelor secetei, prevenirea şi combaterea degradării terenurilor şi deşertificării, pe termen scurt, mediu şi lung, Ministerul Agriculturii şi Dezvoltării Rurale, disponibil online la http://www.maap.ro/pages/strategie_antiseceta_update_ 09.05.2008.pdf, 2008. 28. *** UE conduce lupta împotriva schimbărilor climatice, disponibil online la http://ec. europa.eu/snapshot2007/climate/climate_ro.htm. he global climatic changes are among the most important challenges confronting mankind at this moment, due to their T disastrous effects: increase of atmosphere and ocean temperature, higher risk of floods, drought, lack of drinking water, higher risk of fires, shrinking natural vegetal resources, changes in the ecosystems and degradation of the natural resources, higher risk of diseases. In Europe, the climatic changes affect all the regions of the continent and the effects of these changes are increasingly visible in our country, too. Disastrous phenomena of particular strength have happened over the recent years – severe heat and drought, abundant rainfall and heavy flooding, extreme atmospheric phenomena (twister-type), alteration of the traditional seasons. All these disasters affected strongly the socioeconomic life of the country, producing casualties and material damages both for the population and for the community: economic and social units, elements of infrastructure. Keywords: global climate changes, socioeconomic impact, quality of life.